《感时一首再用前韵呈元诏久善文彧》
宋代·郭印

我伤天缺无人补，四海婴儿失其母。
北人跃马渡黄河，请和使者空旁午。
二君北去宗族从，国祚千钧垂一缕。
天心保赵有真孤，重云翳日今复吐。
万姓讴歌子启贤，沈痛脱然离肺腑。
闻招贤士筑层台，更纳直言悬谏鼓。
弥缝辅赞要真儒，相国岂无房与杜。
中兴之主信非常，睿武英明如太祖。
巍巍虞舜有重瞳，穆穆文王生四乳。
銮舆若返天下安，未说登三并咸五。
咄嗟庙堂不须忧，行看两陛舞干羽。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。